钦定古今图书集成/明伦汇编/官常典/第333卷 > 梁
## 钦定古今图书集成/明伦汇编/官常典/第333卷 > 梁

梁初，置御史台大夫，后仍称“中丞”，统治书侍御史、侍
御史、殿中御史之属。

按《隋书百官志》：“御史台，梁国初建，置大夫。天监元年
复曰中丞，置一人。掌督司百寮。皇太子已下，其在宫
门行马内违法者，皆纠弹之。虽在行马外而监司不
纠，亦得奏之。专道而行，逢尚书丞郎，亦得亭驻。其尚
书令仆、御史中丞各给威仪十人。其八人武冠，绛韝，
执青仪囊在前，囊题云：‘宜官吉，以受辞诉。一人缃衣’”，
执鞭杖，依列行；七人唱呼入殿，引喤至阶；一人执仪
囊，不喤属官。“治书侍御史二人，掌举劾官品。第六”已
下，分统侍御史九人，居曹，掌知其事，纠察不法。殿中
御史四人，掌殿中禁卫，内又有符节令史员。

### 武帝天监元年诏分遣内侍周省四方又诏端右以风闻奏事

按《梁书武帝本纪》，天监元年夏四月庚午，诏曰：“观风
省俗，哲后弘规，狩岳巡方，明王盛轨。所以重华在上，
五品聿修，文命肇基，四载斯履，故能物色幽微，耳目
屠钓，致王业于缉熙，被淳风于遐迩。朕以寡薄，昧于
治方，藉代络之运，当符命之重，取监前古，懔若驭朽，
思所以振民育德，去杀胜残，解网更张，置之仁寿，而
明惭照远，智不周物，兼以岁之不易，未遑卜征，兴言
夕惕，无忘鉴寐。可分遣内侍，周省四方，观政听谣，访
贤举滞。其有田野不辟，狱讼无章，忘公殉私，侵渔是
务者，悉随事以闻。若怀宝迷邦，蕴奇待价，蓄响藏真，
不求闻达，并依名腾奏，罔或遗隐，使𬨎轩所届，如朕
亲览焉。”闰月丁酉，诏曰：“成务弘风，肃厉内外，实由设
官分职，互相惩纠。而顷壹拘常式，见失方奏，多容违
惰，莫肯执咎，宪纲日弛，渐以为俗。今端右可以风闻
奏事，依元熙旧制。”

天监三年。诏遣使巡行州部。

按《梁书武帝本纪》，三年夏六月丙子，诏曰：“昔哲王之
宰世也，每岁卜征，躬事巡省，民俗政刑，罔不必逮。末
代风凋，久旷兹典，虽欲肆远忘劳，究临幽仄，而居今
行古，事未易从，所以日晏踟蹰，情同再抚，总总九州，
远近民庶，或川路幽遐，或贫羸老疾，怀怨抱理，莫由
自申。所以东海匹妇，致灾邦国，西土孤魂，登楼请诉。”
念此于怀，中夜太息。可分将命巡行州部，其有深冤
钜害，抑郁无归，听诣使者，依源自列。庶以矜隐之念，
昭被四方，逖听远闻，事均亲览。

### 敬帝太平元年春二月甲子以东土经杜龛张彪抄暴遣大使巡省

按：《梁书敬帝本纪》云云。